ગુજરાત પર્યાવરણ પ્રબંધ સંસ્થાન (ગેમી) દ્વારા વિશ્વ પર્યાવરણ દિવસની પૂર્વ સંધ્યાએ ‘પનોતી પ્લાસ્ટિકની’ નાટકનો કાર્યક્રમ સ્વર્ણીમ પાર્ક ખાતે પર્યાવરણ રાજય મંત્રી જયદ્રથસિંહ પરમારની ઉપસ્થિતિમાં યોજાયો હતો. ગેમી સંસ્થાનના પર્યાવરણના વૈજ્ઞાનિકોએ પ્લાસ્ટિક પર્યાવરણ માટે કેટલું નુકસાનકારક છે તે વિષયને સાંકળી લઇ સુંદર નાટક રજુ કર્યુ હતું. સંસ્થાના નિયામક ડો. સંજીવ ત્યાગીએ જણાવ્યું હતુ કે રાજયના મહાનગરો, નગરો, તાલુકા મથકો અને ગામડાઓ સ્વચ્છ અને પ્લાસ્ટિક મુકત બને અને આવનાર પેઢીને આ પ્લાસ્ટિકની પનોતીના અભિશાપમાંથી મુકિત અપાવીએ. ગુજરાતમાં પર્યાવરણની અસરોની સમસ્યા અને તેના ઉકેલ માટે ગેમી સંસ્થા અનેક કાર્યો કરે છે. પર્યાવરણ રાજય મંત્રી જયદ્રથસિંહ પરમાર, મેયર પ્રવીણ પટેલ સહિત શહેરનાં પ્રજાજનોએ પ્લાસ્ટિકની પનોતીના અભિશાપમાંથી મુકિત અપાવવાના સંદેશ સાથેનું આ નાટક નિહાળવા વિશાળ સંખ્યામાં શહેરીજનો ઉપસ્થિત રહ્યા હતાં.